
Builders of tomorrow' - A játék jövőjének újraértelmezése a LEGO Csoport márkaidentitásában

Egy globális nagyvállalat számára kihívás, hogy képes legyen nyitott, könnyen adaptálható identitást teremteni, mely által minden érdekcsoportja megszólítva érezheti magát. Ennek kialakításában fontos szerepet játszanak a kommunikációs eszközök, melyek révén az alkalmazottak benyomásokat kapnak a munkáltatóról, illetve visszacsatolást is adhatnak felé. Amennyiben a dolgozók nem csupán címzettjei, hanem alakítói is a belső kommunikációnak, úgy tudatosulhatnak és válthatnak ki azonosulást a gyakorlatban is a legfőbb cégfilozófiai értékek.
Az egységes identitástudat közvetítésének egy szemléletes példája a dán LEGO Csoport: évtizedek alatt és világméretűen sikerült egy invenciózus, elkötelezett, megszólító erejű értékrendszert kialakítania. Dolgozatom fő kérdése, hogy milyen értékelemekkel operál a cégcsoport, illetve – a nyíregyházi gyáregység példáján keresztül – miként ülteti vállalati kultúráját lokális felületre.
Kutatásom célja, hogy megkíséreljek már meglevő kommunikációs felületeken olyan új modelleket találni, melyek még inkább növelhetik a dolgozói bevonódást és elköteleződést. Javaslataim megalapozottságát a vállalat kommunikációs munkatársaival készített interjúk, illetve a dolgozók körében végzett kérdőíves vizsgálat adja.
Öt nagyobb témakörre osztottam dolgozatom: az első fejezetben a márka születését és kategóriateremtését vizsgálom. Ezt követően a LEGO márkaélmény összetevőit elemzem, esettanulmányokon keresztül bemutatva ezeket az értékelemeket. Kutatásom fókuszpontjához közelítve rátérek a LEGO Manufacturing Kft. kommunikációs feladataira, majd márkaértékeket adaptáló teljesítményére. Vizsgálom a munkavállalók bevonódásának elméleti hátterét, majd empirikus módszerrel, kérdőíves kutatás eredményeivel világítok rá a fejlesztésre szoruló területekre. Végül megfogalmazom azokat a javaslatokat, melyek a nyíregyházi gyár belső kommunikációs struktúrájának kiegészítésére vonatkoznak.
Kutatásom során arra a következtetésre jutottam, hogy a munkáltatói márka koherens egységét nagymértékben segíthetik a munkavállalók, hiszen ha a vállalat nem lenne képes erős identitásban egyesíteni őket, akkor értékrendszere is hitelét veszítheti. Az elköteleződés legalább annyira függ a cégfilozófiát megfogalmazó szavak és gondolatok leleményességétől, és megszólító erejétől, mint az ezeket elfogadtatni szándékozó belső kommunikációs és céges kultúrafejlesztési aktivitásoktól.



